Period: Old Babylonian
Genre: Literary
Transliteration:
<SURFACE>
{d}nin-tin-ug₅-ga aŋrig zid e₂-kur-ra
a-zu kalam-ma-ra u₃-na-a-dug₄
nin tu₆ dug₄-ga-ni uŋ₃ šar₂ til₃-le
mu₇-mu₇-ma-ni uŋ₃ sag₉-ga
nin šag₄-ne-ša₄ lu₂ til₃-til₃ šudu₃-de₃ ki aŋ₂-ra
šag₄ gur-ru šag₄-la₂ sug₄ a-ra-zu ŋiš tuku-ŋu₁₀-ur₂ tuku
u₃-na-de₃-tah
til₃-la ug₅-ga en₃ tar-bi za-e-me-en
lu₂-kud-lu₂-kud-ba du₇-du₇ gal-bi-me-en
{m}{d}inana-ka dumu-munus {d}en-lil₂-a₂-mah
geme₂-zu na-ab-be₂-a
ki-nu₂ šub-ba-ŋu₁₀-da 2(diš)-kam-ma-bi 2(diš)-ta-am₃
u₂-u₈-a-u₈-a al-ŋen-na-ŋu₁₀ a-ra₂-bi nu-zu u₈-e-a-e a-ra₂-bi
...mu-da-an <unk>...<unk>...
nin-ŋu₁₀ e₂ ma-an-du₃-ma igi la₂-bi ba-tuš-en
zu-a kal-la-ŋu₁₀ ŋiri₃ kur₂ ba-an-dab₅-be₂-eš mu-da-an-gub
lu₂ en₃ tar-re la-ba-an-tuku
im-ma-si im-ma-dirig-ga-ta
zi al-ir-ir-re-en
tukum-bi nin-ŋa₂ an-na-kam
a₂-sag₃ su-ŋa₂ ŋal₂-la su-ŋa₂ ib₂-ta-an-zig₃ he₂-eb-ta-an-zig₃
ki-in-du nam-til₃-la-ka ŋiri₃-ŋu₁₀ he₂-bi₂-ib-gub-be₂ ki he₂-bi₂-ib-gub-be₂-en
u₃ ŋe₂₆-e geme₂-zu he₂-me-en geme₂-ni
e₂-za-a kisal-luh-bi he₂-me-en igi-zu-še₃ he₂-gub e₂-a-ni igi-ni-še₃ ga-gub
u₃-ba-sag₉-ge nin-ŋu₁₀ lu₂-kud-da du₇-du₇
mu-zu ga-am₃-mi-ib₂-sa₄ mu-še₃ ga-sa₄

Cuneiform:
<SURFACE>
𒀭𒎏𒁷𒂦𒂵𒅆𒁾𒍣𒂍𒆳𒊏
𒀀𒍪𒌧𒈠𒊏𒅇𒈾𒀀𒅗
𒎏𒅲𒅗𒂵𒉌𒌧𒊹𒋾𒇷
𒅲𒅲𒈠𒉌𒌧𒊷𒂵
𒎏𒊮𒉈𒁺𒇽𒋾𒋾𒆃𒉈𒆠𒉘𒊏
𒊮𒄥𒊒𒊮𒇲𒋤𒀀𒊏𒍪𒄑𒌇𒈬𒌫𒌇
𒅇𒈾𒉈𒈭
𒋾𒆷𒂦𒂵𒇷𒋻𒁉𒍝𒂊𒈨𒂗
𒇽𒋻𒇽𒋻𒁀𒌌𒌌𒃲𒁉𒈨𒂗
𒁹𒀭𒈹𒅗𒌉𒊩𒀭𒂗𒆤𒀉𒈤
𒊩𒆳𒍪𒈾𒀊𒁉𒀀
𒆠𒈿𒊒𒁀𒈬𒁕𒈫𒄰𒈠𒁉𒈫𒋫𒀀𒀭
𒌑𒇇𒀀𒇇𒀀𒀠𒁺𒈾𒈬𒀀𒁺𒁉𒉡𒍪𒇇𒂊𒀀𒂊𒀀𒁺𒁉
...𒈬𒁕𒀭<unk>...<unk>...
𒎏𒈬𒂍𒈠𒀭𒆕𒈠𒅆𒇲𒁉𒁀𒆪𒂗
𒍪𒀀𒆗𒆷𒈬𒄊𒉽𒁀𒀭𒆪𒁉𒌍𒈬𒁕𒀭𒁺
𒇽𒇷𒋻𒊑𒆷𒁀𒀭𒌇
𒅎𒈠𒋛𒅎𒈠𒋛𒀀𒂵𒋫
𒍣𒀠𒅕𒅕𒊑𒂗
𒋗𒃻𒌉𒇲𒁉𒎏𒂷𒀭𒈾𒄰
𒀉𒉺𒋢𒂷𒅅𒆷𒋢𒂷𒌈𒋫𒀭𒍣𒃶𒅁𒋫𒀭𒍣
𒆠𒅔𒁺𒉆𒋾𒆷𒅗𒄊𒈬𒃶𒉈𒅁𒁺𒁉𒆠𒃶𒉈𒅁𒁺𒁉𒂗
𒅇𒂷𒂊𒊩𒆳𒍪𒃶𒈨𒂗𒊩𒆳𒉌
𒂍𒍝𒀀𒆦𒈛𒁉𒃶𒈨𒂗𒅆𒍪𒂠𒃶𒁺𒂍𒀀𒉌𒅆𒉌𒂠𒂵𒁺
𒅇𒁀𒊷𒄀𒎏𒈬𒇽𒋻𒁕𒌌𒌌
𒈬𒍪𒂵𒀀𒀭𒈪𒌈𒄷𒈿𒈬𒂠𒂵𒄷𒈿